Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ģenerālpadomē, par Amerikas Savienoto Valstu lūgumu piemērot PTO izņēmumu, lai pagarinātu Amerikas Savienoto Valstu Karību jūras baseina valstu Ekonomiskās atveseļošanas akta (CBERA) darbības termiņu un paplašinātu tā darbības jomu /* COM/2015/033 final - 2015/0023 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Šā priekšlikuma mērķis ir noteikt nostāju, kas Eiropas Savienībai jāieņem Pasaules Tirdzniecības organizācijas (PTO) Ģenerālpadomē, par Amerikas Savienoto Valstu lūgumu piemērot PTO izņēmumu, lai pagarinātu Amerikas Savienoto Valstu Karību jūras baseina valstu Ekonomiskās atveseļošanas akta (Caribbean Basin Economic Recovery Act, CBERA) darbības termiņu no 2015. gada 1. janvāra līdz 2019. gada 31. decembrim un paplašinātu tā darbības jomu, un tādējādi ļautu Eiropas Savienībai atbalstīt šā izņēmuma piemērošanas lūgumu. 2. PRIEKŠLIKUMA JURIDISKIE ASPEKTI Līguma par Eiropas Savienības darbību 218. panta 9. punktā ir noteikts – ja ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kura jāpieņem Savienības vārdā. Šis noteikums attiecas uz tāda izņēmuma piemērošanu, kas ļauj Amerikas Savienotajām valstīm pagarināt tā pašreizējā izņēmuma darbības termiņu un paplašināt darbības jomu, ar ko piešķir preferenciālu tarifa režīmu produktiem, kuru izcelsme ir saņēmējās Centrālamerikas un Karību jūras reģiona valstīs un teritorijās, kas noteiktas saskaņā ar Karību jūras baseina valstu Ekonomiskās atveseļošanas akta noteikumiem (ar jaunākajiem grozījumiem), jo lēmums tiek pieņemts ar starptautisku nolīgumu izveidotā struktūrā (PTO Ģenerālpadomē vai Ministru konferencē) un ietekmē ES tiesības un pienākumus. 3. IZVĒLES ELEMENTI Komisija būs pilnvarota ieņemt nostāju ES vārdā, lai atbalstītu Amerikas Savienoto Valstu lūgumu piemērot PTO izņēmumu, lai pagarinātu pašreizējā izņēmuma darbības termiņu un paplašinātu tā darbības jomu, ciktāl tas ir nepieciešams, lai ļautu Amerikas Savienotajām Valstīm paredzēt beznodokļu režīmu attiecināmiem produktiem, kuru izcelsme ir saņēmējās Centrālamerikas un Karību jūras reģiona valstīs un teritorijās, no 2015. gada 1. janvāra līdz 2019. gada 31. decembrim. Amerikas Savienotās Valstis pamato savu lūgumu ar Karību jūras baseina valstu ekonomiskās situācijas ārkārtas apstākļiem. Grozītā CBERA mērķis ir atbalstīt šo valstu tirdzniecības un ekonomikas attīstību un atveseļošanos, veicinot ražošanas jaudas paplašināšanu kā reakciju uz liberālāku piekļuvi un jaunām tirdzniecības iespējām. Saskaņā ar Amerikas Savienoto Valstu informāciju CBERA paredzētajam beznodokļu režīmam nevajadzētu skart tādu citu PTO dalībvalstu intereses, kas negūst labumu no šā režīma, un gaidāms, ka šāda beznodokļu režīma darbības termiņa pagarināšana neizraisīs tādu Amerikas Savienoto Valstu CBERA attiecināmu produktu importa ievērojamu novirzīšanu, kuru izcelsme ir valstīs, kas nav saņēmējvalstis. Izņēmuma piemērošanas lūgums būtu ceturtais preferenciālā tarifa režīma darbības termiņa pagarinājums (patlaban spēkā līdz 2014. gada 31. decembrim). Amerikas Savienotajām Valstīm 1985. gada 15. februārī tika piemērots pienākumu izpildes izņēmums saskaņā ar I panta 1. punktu laikposmam no 1984. gada 1. janvāra līdz 1995. gada 30. septembrim. Amerikas Savienotajām Valstīm 1995. gada 15. novembrī tika atjaunota izņēmuma piemērošana līdz 2005. gada 30. septembrim attiecībā uz GATT 1994 I panta 1. punktu un pēc tam 2009. gada 29. maijā vēlreiz – līdz 2014. gada 31. decembrim, ciktāl tas bija nepieciešams, lai Amerikas Savienotās Valstis varētu paredzēt beznodokļu režīmu attiecībā uz tādu attiecināmu produktu importu, kuru izcelsme ir saņēmējvalstīs, kas noteiktas saskaņā ar CBERA noteikumiem. ES izņēmuma piemērošanas lūgums nerada ekonomiskas problēmas, jo beznodokļu režīms neietekmē ES tirdzniecību ar saņēmējvalstīm. 2015/0023 (NLE) Priekšlikums PADOMES LĒMUMS, ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Ģenerālpadomē, par Amerikas Savienoto Valstu lūgumu piemērot PTO izņēmumu, lai pagarinātu Amerikas Savienoto Valstu Karību jūras baseina valstu Ekonomiskās atveseļošanas akta (CBERA) darbības termiņu un paplašinātu tā darbības jomu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Saskaņā ar PTO līguma IX panta 3. punktu Amerikas Savienotās Valstis iesniedza lūgumu, lai pagarinātu pašreizējā izņēmuma piemērošanas termiņu līdz 2019. gada 31. decembrim un paplašinātu pašreizējā pienākumu izpildes izņēmuma darbības jomu saskaņā ar 1994. gada Vispārējās vienošanās par tarifiem un tirdzniecību (GATT 1994) I panta 1. punktu, ciktāl tas ir nepieciešams, lai nodrošinātu, ka Amerikas Savienotās Valstis paredz beznodokļu režīmu attiecināmam produktiem, kuru izcelsme ir saņēmējās Centrālamerikas un Karību jūras reģiona valstīs un teritorijās (“saņēmējvalstis”) saskaņā ar 1983. gada Karību jūras baseina valstu Ekonomiskās atveseļošanas aktu (Caribbean Basin Economic Recovery Act of 1983), kurā grozījumi izdarīti ar 1990. gada Karību jūras baseina valstu Ekonomiskās atveseļošanas paplašināšanas aktu (Caribbean Basin Economic Recovery Expansion Act of 1990) un Amerikas Savienoto Valstu un Karību jūras baseina valstu Tirdzniecības partnerības aktu (United States-Caribbean Basin Trade Partnership Act), Haiti Puslodes iespēju, izmantojot 2006. gada Partnerības veicināšanas aktu (Haitian Hemispheric Opportunity through Partnership Encouragement Act of 2006), Haiti Puslodes iespēju, izmantojot 2008. gada Partnerības veicināšanas aktu (Haitian Hemispheric Opportunity through Partnership Encouragement Act of 2008), un 2010. gada Haiti Ekonomikas atjaunināšanas programmas aktu (Haitian Economic Lift Program Act of 2010) (kopā “grozītais CBERA”). (2) Amerikas Savienotajām Valstīm 1985. gada 15. februārī tika piemērots pienākumu izpildes izņēmums saskaņā ar I panta 1. punktu laikposmam no 1984. gada 1. janvāra līdz 1995. gada 30. septembrim. Amerikas Savienotajām Valstīm 1995. gada 15. novembrī tika atjaunots izņēmums līdz 2005. gada 30. septembrim attiecībā uz GATT 1994 I panta 1. punktu un pēc tam 2009. gada 29. maijā vēlreiz – līdz 2014. gada 31. decembrim, ciktāl tas bija nepieciešams, lai Amerikas Savienotās Valstis varētu paredzēt beznodokļu režīmu tādu attiecināmu produktu importu, kuru izcelsme ir saņēmējvalstīs, kas noteiktas saskaņā ar CBERA noteikumiem. (3) Marrākešas līguma par Pasaules Tirdzniecības organizācijas izveidošanu (“PTO līgums”) IX panta 3. un 4. punktā noteiktas procedūras, saskaņā ar kurām piemēro izņēmumus saistībā ar daudzpusējiem tirdzniecības nolīgumiem, kas atrodami PTO līguma 1A, 1B vai 1C pielikumā un to pielikumos. (4) Šā izņēmuma piemērošana negatīvi neietekmēs ne Savienības ekonomiku, ne tirdzniecības attiecības ar valstīm, kuras gūst labumu no šā izņēmuma. Turklāt Savienība kopumā atbalsta pasākumus, kas paredzēti, lai cīnītos ar nabadzību un veicinātu stabilitāti saņēmējvalstīs. (5) Tāpēc ir lietderīgi noteikt Savienības nostāju, kas jāieņem PTO Ģenerālpadomē, atbalstīt Amerikas Savienoto Valstu izņēmuma piemērošanas lūgumu, IR PIEŅĒMUSI ŠO LĒMUMU. 1. pants Eiropas Savienības nostāja Pasaules Tirdzniecības organizācijas Ģenerālpadomē ir atbalstīt Amerikas Savienoto Valstu lūgumu piemērot izņēmumu, lai pagarinātu Amerikas Savienoto Valstu Karību jūras baseina valstu Ekonomiskās atveseļošanas akta (CBERA) (ar jaunākajiem grozījumiem) darbības termiņu no 2015. gada 1. janvāra līdz 2019. gada 31. decembrim un paplašinātu tā darbības jomu saskaņā ar izņēmuma piemērošanas lūguma noteikumiem. Šo nostāju pauž Komisija. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs